Perversorum calliditas dolos corde machinantium, exigit ut res decretæ literrari tradantur scedulæ, ob cautelæ studium, et munimen sequentium. Quos ita sæpe levis circumvolvit inconstantia, ut etiam testimoniali manu roborata, sinistrorsum subdola certent refragari sollertia. Talium præcaventes versutias fratres loci Besuensis, sub Domni Abbatis Guillelmi excubantes regimine, descripsimus conventionem quam fecimus cum Parrechianis villæ Talannaci, de atrio Ecclesiæ sancti Valerii. Timentes enim hostiles impetus, ad nos venere unanimes, poscentes ipsum atrium sibi dari in auxilium, ad construenda domicilia, et condendi propria. Horum itaque evicti inportunitate, atrium in commune census sub raciocinio indulsimus; eo videlicet conditionis ordine, ut qui senum pedum vel septem mensuram usurparet in dominio, duorum; qui vero aut duodecim, aut tredecim, quattuor denariorum censum die festivitatis sancti Benigni solveret. Qui vero statutum transiret terminum, jam sciret cum usura secundum legem reddendum.